
                                                       ΔΕΛΤΙΟ ΤΥΠΟΥ
Θέμα: Οι δηλώσεις του Κυβερνητικού Εκπροσώπου για το επίδομα ανεργίας των εποχικών εργαζομένων
Ο Κυβερνητικός Εκπρόσωπος κ. Παύλος Μαρινάκης έθεσε δημόσια το ενδεχόμενο επανεξέτασης «από το μηδέν» του επιδόματος ανεργίας, εκφράζοντας την προσωπική του άποψη ότι αυτό δεν θα έπρεπε να διαρκεί πάνω από δύο μήνες. Το Εργατικό Κέντρο Ν. Χανίων θεωρεί τη δήλωση αυτή προβληματική και εκφράζει την έντονη ανησυχία των χιλιάδων εποχικών εργαζομένων του τουρισμού στον νομό μας.
Ας ξεκαθαρίσουμε κάτι που φαίνεται να διαφεύγει: το επίδομα ανεργίας δεν χαρίζεται από κανέναν. Χρηματοδοτείται από εισφορές που ο ίδιος ο εργαζόμενος καταβάλλει μήνα με τον μήνα όσο εργάζεται. Πρόκειται για δικαίωμα, όχι για ευεργεσία του κράτους που μπορεί να περικοπεί κατά βούληση.
Η εποχικότητα στην απασχόληση δεν είναι επιλογή του εργαζόμενου. Είναι χαρακτηριστικό ενός τουριστικού μοντέλου που η ίδια η κυβέρνηση επικαλείται με υπερηφάνεια όταν ανακοινώνει ρεκόρ αφίξεων και εσόδων. Οι ξενοδοχοϋπάλληλοι, οι εργαζόμενοι στην εστίαση, στις μεταφορές και σε δεκάδες συναφείς κλάδους δουλεύουν εξαντλητικά επί μήνες —συχνά με ατελείωτα ωράρια, χωρίς ρεπό, χωρίς αργίες— για να στηρίξουν μια σεζόν που αποφέρει κέρδη σε επιχειρήσεις και έσοδα στο κράτος. Και τον χειμώνα, όταν η δραστηριότητα σταματά, καλούνται να επιβιώσουν με ένα επίδομα δύο μηνών κε Μαρινάκη;

Το ερώτημα προς την κυβέρνηση είναι απλό: πώς προτείνεται να καλύψει ένας εργαζόμενος τα έξοδα διαβίωσης —ενοίκιο, λογαριασμούς, τρόφιμα, ανάγκες της οικογένειάς του— στους μήνες που δεν εργάζεται και δεν επιδοτείται; Πώς συμβιβάζεται η συνεχής διαφήμιση των τουριστικών ρεκόρ με την πρόθεση να μειωθεί η προστασία ακριβώς σε όσους παράγουν αυτά τα ρεκόρ;
Εάν στόχος είναι η μείωση δημοσίων δαπανών προς όφελος μειώσεων εισφορών ή άλλων κινήτρων για τις επιχειρήσεις, αυτό δεν μπορεί να γίνεται εις βάρος του εισοδήματος όσων ήδη επωμίζονται το κόστος της εποχικότητας. Κάτι τέτοιο δεν αποτελεί «εξορθολογισμό» μιας δαπάνης κε Μαρινάκη. Είναι μετακύλιση βάρους από τον εργοδότη στον εργαζόμενο.
Το Εργατικό Κέντρο Ν. Χανίων διατυπώνει καθαρά τη θέση του:
· Απορρίπτει κάθε περικοπή ή υποβάθμιση του δικαιώματος στο επίδομα ανεργίας.
· Δεν αποδέχεται τη δημιουργία εργαζομένων διαφορετικών κατηγοριών ανάλογα με τον κλάδο ή τη μορφή απασχόλησής τους.
· Θεωρεί απαράδεκτο να μετακυλίεται στους εποχικούς εργαζόμενους το κόστος οποιασδήποτε δημοσιονομικής επιλογής.
· Απαιτούμαι ουσιαστική θεσμική προστασία των εποχικών εργαζομένων και επίδομα ανεργίας ανάλογο της πραγματικής διάρκειας της ανεργίας τους, χωρίς περικοπές σε δικαιώματα που έχουν ήδη κερδηθεί μέσα από χρόνια εργασίας και εισφορών.
Γιατί δεν έρχεστε κ. Μαρινάκη να συναντήσετε τους ανθρώπους που κρατούν όρθιο τον τουρισμό του τόπου μας, έναν από τους μήνες εκτός σεζόν και να τους εξηγήσετε από κοντά πώς να ζήσουν τους υπόλοιπους μήνες του χρόνου; 
Καλούμε τους τοπικούς βουλευτές και τους φορείς του νομού να πάρουν δημόσια θέση επί του ζητήματος. Όταν διακυβεύεται η επιβίωση χιλιάδων εργατικών οικογενειών, η αποχή από τη συζήτηση δεν είναι ουδέτερη — είναι από μόνη της μια στάση.
Δεν υπάρχει τουρισμός, δεν υπάρχουν ρεκόρ και δεν υπάρχουν κέρδη χωρίς αυτούς που τον στηρίζουν καθημερινά.
Το Εργατικό Κέντρο Ν. Χανίων θα παρακολουθεί την εξέλιξη του ζητήματος και δεν πρόκειται να μείνει σιωπηλό!!!

                      Εργατοϋπαλληλικό Κέντρο Ν.  Χανίων

